**Falduri de Etern**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Falduri de Etern

Acum nu sunt pe-aproape, de parcă nu m-aş şti…

Însăilez memorii prin pajişti cu secunde,

Contemplu vise goale aici şi pe niciunde,

Mi-aprind o lumânare, ca şi cum n-aş mai fi.

Cu gândul strâns firav de stropii albi ai ceţii

Dau pagini după pagini cu degete de Timp;

Plutesc într-o derivă spre nici un anotimp

Învins de efemerul ce-i scris în cartea vieţii.

În prag de veşnicie, despart Timpul de zi

Un întuneric calp mă-nţepeneşte-n seară,

Din azimut de umbre, o antiprimăvară

Mă ţine la hotarul între ce-am fost şi-aş fi.

Privesc vulcanul lumii, ce sfârtecă drumeţii

Eu sunt în fiecare şi poate-n mine toţi,

Mă doare când prin mine Timpul e tras pe roţi,

Când zmeie far’ de trupuri îşi caută adepţii.

Se naşte-n mine om şi-n oameni stă o scară

Cobor pe ea enigmă, dar nu mă mai dezleg,

Cu sfori de pizmuire Timpul aş vrea să-l leg

La stâlpul tinereţii şi să-l zidesc cu ceară.

Ceru-mi apasă trupul și-ar vrea cu ani să plouă,

Eu mă opresc să cuget pe-o piatră printre stele

Să număr ploi cu ani, iar gândurile mele,

Ar vrea să prindă Timpul, să-l biciuie cu rouă.

Aprind o lumânare şi ruga i-o aştern…

Scânteia ei se urcă prin valuri de istorii,

Se-opreşte caldă, blândă şi mângâie actorii

Ea nu mai are ceas...e veşnică prin norii,

Unde mă ţine Timpul sub falduri de Etern.